## Zaključak kojim se Društvu Novabela d.o.o. Zagreb, ne priznaje svojstvo stranke u postupku odobrenja objavljivanja ponude za preuzimanje društva Slobodna Dalmacija d.d. Split, pokrenutog temeljem zahtjeva društva Europapress holding d.o.o. Zagreb

### NN 100/2006 (13.9.2006.), Zaključak kojim se Društvu Novabela d.o.o. Zagreb, ne priznaje svojstvo stranke u postupku odobrenja objavljivanja ponude za preuzimanje društva Slobodna Dalmacija d.d. Split, pokrenutog temeljem zahtjeva društva Europapress holding d.o.o. Zagreb

# HRVATSKA AGENCIJA ZA NADZOR FINANCIJSKIH USLUGA

**2300**

Sukladno odredbama članka 15. stavak 1. točka 4. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine«, broj
140/05), te članka 139. Zakona o općem upravnom postupku (»Narodne novine« broj
53/91 i 103/96), temeljem zahtjeva trgovačkog društva Novabela d.o.o. Zagreb,
Augusta Šenoe 3, zastupanog po direktoru Hrvoju Šimiću, za priznavanje svojstva
stranke u postupku odobrenja objavljivanja ponude za preuzimanje, Uprava
Hrvatske agencije za nadzor financijskih usluga, na sjednici održanoj 7. rujna
2006. godine, donijela je

## ZAKLJUČAK

1. Društvu Novabela d.o.o. Zagreb, Augusta Šenoe 3, ne priznaje se svojstvo
stranke u postupku odobrenja objavljivanja ponude za preuzimanje društva
Slobodna Dalmacija d.d. Split, Hrvatske mornarice 4, pokrenutog temeljem
zahtjeva društva Europapress holding d.o.o. Zagreb, Koranska 2.
2. Ovaj Zaključak objavit će se u »Narodnim novinama«.

```
Obrazloženje
```

Dana 8. kolovoza 2006. godine, društvo Novabela d.o.o. Zagreb, Augusta Šenoe 3
(u daljnjem tekstu: Novabela d.o.o.) podnijelo je Hrvatskoj agenciji za nadzor
financijskih usluga (u daljnjem tekstu: Agencija) prijedlog za priznavanjem
stranke u postupku odobrenja preuzimanja društva Slobodna Dalmacija d.d. Split,
Hrvatske mornarice 4, od strane društva Europapress holding d.o.o. Zagreb,
Koranska 2, a 31. kolovoza 2006. godine i 1. rujna 2006. godine dopune toga
prijedloga.
U privitku navedenoga prijedloga, društvo Novabela d.o.o., dostavilo je presliku
Obavijesti društva Europapress holding d.o.o. Zagreb, Koranska 2, objavljenu u
»Narodnim novinama« dana 2. kolovoza 2006. godine, o namjeri objavljivanja
ponude za preuzimanje društva Slobodna Dalmacija d.d. Split, Hrvatske mornarice
4, te Obavijest o stanju računa investitora, društva Novabela d.o.o., na dan 18.
srpnja 2006. godine, za dionice izdavatelja Slobodna Dalmacija d.d. Split,
Hrvatske mornarice 4.
S obzirom na to da je društvo Novabela d.o.o., u svom prijedlogu navelo samo da
je dioničar društva Slobodna Dalmacija d.d. Split, Hrvatske mornarice 4, te da u
smislu odredbe članka 49. Zakona o općem upravnom postupku predlaže da mu se
prizna status stranke u postupku koji će pokrenuti društvo Europapress holding
d.o.o. Zagreb, Koranska 2, radi odobrenja javne ponude za preuzimanje društva
Slobodna Dalmacija d.d. Split, ne iznoseći razloge iz kojih smatra da na to ima
pravo, Agencija je pismenom od dana 28. kolovoza 2006. godine, pozvala društvo
Novabela d.o.o., da dostavi svoj obrazloženi prijedlog za priznavanjem statusa
stranke u navedenom postupku pred Agencijom.
Svojim podneskom od 31. kolovoza 2006. godine i dopunom toga podneska od 1.
rujna 2006. godine, društvo Novabela d.o.o., obrazlaže svoje pravo odnosno
pravni interes za sudjelovanje u postupku odobrenja objavljivanja ponude za
preuzimanje.
Tako društvo Novabela d.o.o., u bitnome navodi da će Agencija u predmetnom
postupku raspravljati o ponudi sa svim zakonom propisanim elementima valjanim za
zaključenje pravnog posla a koja će biti upućena i društvu Novabela d.o.o.,
sukladno odredbi članka 11. stavak 1. točka. 4. Zakona o preuzimanju dioničkih
društava te da ima pravo sudjelovati u postupku odobrenja ponude za preuzimanje
radi zaštite svojih prava, a osobito da li će ponuđena cijena biti predložena u
skladu sa zakonom, da li će biti unaprijed osigurana sredstva za plaćanje po
ponudi za preuzimanje te da li je uredno određen depozitar kod kojeg se
pohranjuju dionice, a o čemu ovisi da li će prihvatiti objavljenu ponudu za
preuzimanje.
Prema navodima društva Novabela d.o.o., Agencija će u postupku odobrenja
objavljivanja ponude za preuzimanje donijeti akt kojim se dozvoljava ili ne
dozvoljava objavljivanje ponude za preuzimanje, a što izravno utječe na to da li
će dionice koje je stekao ponuditelj i osobe koje sa njim zajednički djeluju
imati pravo glasa na skupštini dioničara izdavatelja, što znači da dokle god
nije okončan postupak preuzimanja na zakonom propisan način, dionice koje ima
dioničar, nose u relativnom omjeru veći broj glasova na skupštini dioničara nego
kad postupak preuzimanja bude proveden. Time se, prema mišljenu društva Novabela
d.o.o., rješenjem kojim se odlučuje da li se dozvoljava objavljivanje ponude za
preuzimanje izravno utječe na broj dionica u skupštini dioničara koje nose pravo
glasa, a o čemu ovisi relativni udio pojedinog dioničara u pravu glasa na
skupštini, a koji nije ponuditelj.
U provedenom postupku Agencija je razmotrila sve navode iz prijedlog društva
Novabela d.o.o., te utvrdila da nisu ispunjeni zakonski uvjeti za priznavanje
svojstva stranke tome društvu u postupku odobrenja objavljivanja ponude za
preuzimanje društva Slobodna Dalmacija d.d. Split, Hrvatske mornarice 4,
pokrenutom povodom zahtjeva društva Europapress holding d.o.o. Zagreb, Koranska
2, jer društvo Novabela d.o.o. u konkretnom postupku odobrenja objavljivanja
ponude za preuzimanje, nije osoba o čijem se pravu ili obvezi rješava u tom
postupku, niti je iz navoda prijedloga društva vidljivo radi zaštite kojeg prava
ili pravnog interesa bi društvo imalo pravo sudjelovati u postupku.
Ovo stoga, što društvo Novabela d.o.o. drži da ima pravo sudjelovati u postupku
odobrenja ponude za preuzimanje radi zaštite svojih prava, pozivajući se pri tom
na odredbu članka 12. stavak 1. i članka 13. stavak 2. Zakona o preuzimanju
dioničkih društava koje uređuju sadržaj ponude i rok u kojem Agencija treba o
zahtjevu ponuditelja odlučiti. Nadalje, pogrešno se poziva na odredbu članka 11.
stavka 1. točke 4. Zakona o preuzimanju dioničkih društava, navodeći da će
temeljem te odredbe ponuda za preuzimanje biti upućena i njemu, jer je navedenom
odredbom određeno da je uprava izdavatelja, u ovom slučaju uprava društva
Slobodna Dalmacija d.d. Split, dužna upoznati zaposlenike izdavatelja s ponudom
za preuzimanje, a što društvo Novabela d.o.o. svakako nije.
Sukladno odredi članka 6. stavak 3. Zakona o preuzimanju dioničkih društava, dok
ponuditelj ne provede postupak preuzimanja sukladno odredbama toga Zakona,
njegove dionice i dionice osoba koje s njim zajednički djeluju ne daju pravo
glasa. Stoga ponuditelj pravo glasa ostvaruje ili ne ostvaruje temeljem zakona,
a ne temeljem rješenja Agencije o tome da mu se objavljivanje ponude za
preuzimanje odobrava ili ne odobrava, pa društvo Novabela d.o.o. neosnovano
temelji svoje pravo sudjelovanja u postupku preuzimanja, time što se rješenjem
Agencije utječe na relativni udio pojedinog dioničara u pravu glasa na skupštini
dioničara, implicirajući na taj način svoj interes da zahtjev ponuditelja za
odobrenje objavljivanja ponude ne bude odobren, što ne predstavlja njegovo pravo
ili pravni interes koje bi trebalo štititi u konkretnom postupku preuzimanja.
Svoj prijedlog za priznavanjem statusa strane u postupku, društvo Novabela
d.o.o. podnijelo je u smislu odredbe članka 49. Zakona o općem upravnom
postupku.
Navedenom odredbom Zakona o općem upravnom postupku, određeno je da je stranka
osoba na čiji je zahtjev pokrenut postupak ili protiv koje se vodi postupak, ili
koja radi zaštite svojih prava ili pravnih interesa ima pravo sudjelovati u
postupku, a odredbom članka 139. istoga Zakona određeno je da će službena osoba
koja vodi postupak, ako se u toku postupka pojavi osoba koja do tada nije
sudjelovala u postupku kao stranka, pa zahtjeva da sudjeluje u postupku kao
stranka, ispitati njezino pravo da bude stranka i o tome donijeti zaključak.
Pitanje ima li neka osoba svojstvo stranke treba prosuđivati ne samo prema
odredbi članka 49. Zakona o općem upravnom postupku, već i prema materijalnom
propisu iz kojeg za neku osobu proizlazi određeno pravo, obveza ili pravni
interes.
U konkretnom slučaju takav propis je Zakon o preuzimanju dioničkih društava.
Sukladno odredbama toga Zakona, postupak za odobrenje objavljivanja ponude za
preuzimanje je postupak koji se pokreće na zahtjev jedne stranke, odnosno osobe
koja je stekla dionice s pravom glasa u javnom dioničkom društvu, iznad praga
propisanog odredbom članka 4. stavka 1. Zakona o preuzimanju dioničkih društava
ili u drugim propisanim slučajevima kada za stjecatelja dionica nastaje obveza
na objavljivanje ponude za preuzimanje.
Odredbom članka 5. stavka 1. Zakona o preuzimanju dioničkih društava, određeno
je da osoba koja nije obvezna objaviti ponudu za preuzimanje sukladno odredbama
toga Zakona, a namjerava izvršiti preuzimanje, ponudu za preuzimanje može
objaviti samo pod uvjetima i na način određen ovim Zakonom.
Sukladno navedenoj odredbi Zakona o preuzimanju dioničkih društava, je društvo
Europapress holding d.o.o. Zagreb, Koranska 2, dana 21. kolovoza 2006. godine,
podnijelo Agenciji zahtjev za odobrenje objavljivanja dobrovoljne ponude za
preuzimanje društva Slobodna Dalmacija d.d. Split, Hrvatske mornarice 4.
Zakonom o preuzimanju dioničkih društava uređuju se uvjeti za davanje ponude za
preuzimanje, postupak preuzimanja, prava i obveze sudionika u postupku
preuzimanja te nadzor nad provođenjem postupka preuzimanja dioničkih društava.
U postupku koji provodi temeljem zahtjeva ponuditelja za odobrenje objavljivanja
ponude za preuzimanje, Agencija odlučuje sukladno odredbama Zakona o preuzimanju
dioničkih društava i Zakona o općem upravnom postupku, vodeći pri tom računa i o
općim načelima navedenih zakona.
Ocjenjujući utvrđeno činjenično stanje, Agencija smatra da društvo Novabela
d.o.o., nije dokazalo da bi moralo sudjelovati u postupku pokrenutom povodom
zahtjeva društva Europapress holding d.o.o. Zagreb, Koranska 2, za odobrenje
objavljivanja ponude za preuzimanje društva Slobodna Dalmacija d.d. Split,
Hrvatske mornarice 4, radi ostvarenja ili zaštite svojih prava ili pravnih
interesa kao dioničara izdavatelja, a radi kojih bi mu trebalo odobriti svojstvo
stranke u tome postupku., pa je temeljem odredbe članka 49. i 139. Zakona o
općem upravnom postupku, riješeno kao u točki 1. izreke ovoga Zaključka.
Temeljem odredbe čl. 8. st. 3. Zakona o Hrvatskoj agenciji za nadzor
financijskih usluga, ovaj zaključak objavit će se u »Narodnim novinama«.

UPUTA O PRAVNOM LIJEKU

Protiv ovog zaključka žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog zaključka.

Klasa: UP/I-450-08/06-10/36
Urbroj: 326-101/06-6
Zagreb, 7. rujna 2006.

Predsjednik Uprave
**Ante Samodol**, v. r.

Ostalo, NN 100/2006-2300
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)